20 Go na le motswedi o mongwe gape o mogolo wa ditshwantsho tse di tlhotlheletsang—Tora ya Tebelo, Tsogang!, le dikgatiso tse dingwe tsa Basupi ba ga Jehofa. O ka ithuta go le gontsi ka go ela tlhoko kafa dikgatiso tseno di dirisang ditshwantsho ka teng. * Ka sekai, akanya ka setshwantsho se se dirisiwang mo serapeng sa 11 sa kgaolo 17 ya buka ya Kitso. Se bapisa botho jo bo sa tshwaneng jwa batho ba ba mo phuthegong le dikoloi tse di farologaneng tse di tsamayang fa thoko ga gago mo tseleng. Ke eng se se dirang gore se tlhotlheletse? Ela tlhoko gore se bua ka dilo tse di diragalang letsatsi le letsatsi, se tsamaisana thata le ntlha e e tlhalosiwang le gore bokao jwa sone bo utlwala sentle. Re ka dirisa ditshwantsho tse di mo dikgatisong tsa rona fa re ruta, gongwe re di fetola gore di tshwanele motho yo re ithutang Baebele le ene kgotsa gore re di dirise mo puong.